15.3.2023
SK
Úradný vestník Európskej únie
C 96/33
Po druhej svetovej vojne bolo súkromné spracovanie sliviek zakázané.
Závod vo Fordone (dnes okres Bydhošť) sa stal najväčším príjemcom sliviek, pričom jeho hlavným výrobkom bol slivkový lekvár.
Ovocinárstvo sa stalo hospodársky dôležitým pre obyvateľov Dolnovislianskeho podolia nielen pre priaznivú mikroklímu, ale aj pre dopyt po slivkách zo spracovateľského závodu vo Fordone a reštaurácií v miestnej oblasti a blízkosti obchodnej cesty po rieke Visle.
Pohľad na medené kotly (poľ. kocioł kuprowy, z lat.
cuprum: meď), miešadlá (poľ. bocian) a kozuby sa stal trvalou črtou krajiny okolitých obcí.
Výroba slivkového lekváru v Dolnovislianskom podolí sa stala predmetom dizertačnej práce s názvom Stirring the pot in Poland: traditional plum jam, regional identity, and rural development in the Lower Vistula Valley (Miešanie hrnca v Poľsku: tradičný slivkový lekvár, regionálna identita a rozvoj vidieka v Dolnovislianskom podolí) vypracovanej na Cornellovej univerzite.
Výsledky výskumu ukázali, že obyvatelia obcí v Dolnovislianskom podolí s nadšením pestujú tradičné odrody rastlín a svojou činnosťou prispievajú k zachovaniu biodiverzity a k ochrane osobitného charakteru zemepisnej oblasti, ktorá sa formovala stáročiami.
Výskum uskutočnený na Univerzite Kazimíra Veľkého v Bydhošti, v rámci ktorého sa analyzovalo kulinárske dedičstvo a rozvíjal cestovný ruch, okrem toho ukázal, že ovocinársky výrobok „Powidła śliwkowe z Doliny Dolnej Wisły“ sa stal značkou Dolnovislianskeho podolia.
Výroba lekváru „Powidła śliwkowe z Doliny Dolnej Wisły“ je pre miestnu komunitu dodnes dôležitá.
Potvrdzuje to aj skutočnosť, že výrobok je možné nájsť na jarmokoch a v rámci početných ukážok výroby slivkového lekváru, kde ho možno aj ochutnať a zakúpiť.
Medzi ne patrí napríklad festival Święto Śliwki (Slivkový festival), ktorý sa koná od roku 2001 v obci Strzelce Dolne a je veľmi obľúbeným podujatím.
V priebehu niekoľkých rokov prilákal festival desaťtisíce návštevníkov z celého Poľska.
Festival Święto Śliwki sa rozrástol na dvojdňové podujatie, pričom novinári nazývali Dolnovislianske podolie ako „hlavné mesto sliviek Poľska“.
Miestna televízia, TVP Bydgoszcz a PIK, miestna pobočka Poľského rozhlasu, vysielateľa štátneho rozhlasu, propagujú toto podujatie bezplatne už 20 rokov.
Maršalský úrad Kujavsko-pomoranského vojvodstva uvádza zmienky o tejto udalosti v súvislosti s lekvárom „Powidła śliwkowe z Doliny Dolnej Wisły“ v propagačných materiáloch pre turistov.
Početné články v miestnej a celoštátnej tlači, odkazy v knihách o tradíciách regiónu a rôzne ocenenia získané na súťažiach svedčia o vysokej úcte výrobku „Powidła śliwkowe z Doliny Dolnej Wisły“.
„Powidła śliwkowe z Doliny Dolnej Wisły“ sa v publikáciách Poľskej komory pre regionálne a miestne výrobky označuje ako uznávaná miestna značka.
„Powidła śliwkowe z Doliny Dolnej Wisły“ dvakrát získal prvú cenu vo svojej kategórii na udeľovaní cien Nasze Kulinarne Dziedzictwo (Naše kulinárske dedičstvo).
Už niekoľko desaťročí sa výroba lekváru „Powidła śliwkowe z Doliny Dolnej Wisły“ propaguje v materiáloch Natura 2000 ako tradičná metóda spracovania v Dolnovislianskom podolí, ako aj v materiáloch Národného fondu pre ochranu životného prostredia a vodného hospodárstva.
Na zachovanie dedičstva výrobku zozbieralo Etnografické múzeum v Toruni historický materiál súvisiaci so slivkovým lekvárom a pestovaním sliviek v Dolnovislianskom podolí, ktorý vydalo v roku 2020 na CD s názvom Smażenie powideł metodą tradycyjną (Výroba slivkového lekváru tradičným spôsobom), v rámci svojej ochrany nehmotného dedičstva.
Táto iniciatíva je vzdelávacím projektom, do ktorého sa zapájajú etnografi a výrobcovia lekváru „Powidła śliwkowe z Doliny Dolnej Wisły“, ktorí chcú osloviť čo najväčší počet miestnych obyvateľov a škôl – v ktorých sa projekt prezentuje počas vyučovania – s cieľom zachovať tradíciu výroby slivkového lekváru.
Odkaz na uverejnenie špecifikácie https://www.gov.pl/web/rolnictwo/wnioski-przekazane-komisji-europejskiej